Tovarlar (ishlar, xizmatlar)ni import qilishda qoʻshilgan qiymat soligʻi toʻlovchilar uchun qoʻshilgan qiymat soligʻini toʻlash muddatini uzaytirish tartibi toʻgʻrisidagi nizomni tasdiqlash haqida
(resolution, 2022-05-13)

Oʻzbekiston Respublikasi Prezidentining “Soliq va bojxona imtiyozlari berilishini yanada tartibga solish chora-tadbirlari toʻgʻrisida” 2019-yil 27-iyundagi PF-5755-son Farmonini ijro etish yuzasidan Vazirlar Mahkamasi qaror qiladi: 1. Oʻzbekiston Respublikasi Prezidentining “Soliq va bojxona imtiyozlari berilishini yanada tartibga solish chora-tadbirlari toʻgʻrisida” 2019-yil 27-iyundagi PF-5755-son Farmoniga muvofiq ilgari berilgan imtiyozlarni bekor qilish boʻyicha qoʻshilgan qiymat soligʻi toʻlovchisi boʻlgan xoʻjalik yurituvchi subyektlarga tovarlarni olib kirishda, shuningdek, ishlar (xizmatlar)ni import qilishda qoʻshilgan qiymat soligʻi boʻyicha imtiyoz oʻrniga 120 kungacha boʻlgan muddatga qoʻshilgan qiymat soligʻi toʻlashni kechiktirish mexanizmlaridan foydalanilishi belgilaganligi maʼlumot uchun qabul qilinsin. 2. Tovarlar (ishlar, xizmatlar)ni import qilishda qoʻshilgan qiymat soligʻi toʻlovchilar uchun qoʻshilgan qiymat soligʻini toʻlash muddatini uzaytirish tartibi toʻgʻrisidagi nizom ilovaga muvofiq tasdiqlansin. 3. Oʻzbekiston Respublikasi Davlat bojxona qoʻmitasi va Davlat soliq qoʻmitasi: Axborot texnologiyalari va kommunikatsiyalarini rivojlantirish vazirligi bilan birgalikda 2020-yil 1-oktabrga qadar tovarlar (ishlar, xizmatlar)ni import qilishda qoʻshilgan qiymat soligʻi toʻlovchilar uchun qoʻshilgan qiymat soligʻini toʻlash muddatini uzaytirish jarayonining avtomatlashtirilishini taʼminlasin; manfaatdor vazirliklar va idoralar bilan birgalikda bir oy muddatda oʻzlari qabul qilgan normativ-huquqiy hujjatlarni ushbu qarorga muvofiqlashtirsinlar. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — moliya vaziri J.A. Qoʻchqorov, Oʻzbekiston Respublikasi Davlat bojxona qoʻmitasi raisi M.B. Azimov va Oʻzbekiston Respublikasi Davlat soliq qoʻmitasi raisi B.A. Musayev zimmasiga yuklansin. 1. Ushbu Nizom tovarlar (ishlar, xizmatlar)ni import qilishda qoʻshilgan qiymat soligʻi (keyingi oʻrinlarda QQS deb ataladi) toʻlovchilar uchun qoʻshilgan qiymat soligʻini toʻlash muddatini uzaytirish (120 kun muddatgacha) tartibini belgilaydi. 2. Ushbu Nizomning amal qilishi davlat soliq xizmati organlarida QQS toʻlovchi sifatida roʻyxatdan oʻtgan yuridik shaxslar va yakka tartibdagi tadbirkorlarga (keyingi oʻrinlarda soliq toʻlovchilar deb ataladi) nisbatan tatbiq etiladi. 3. Soliq toʻlovchilar, shu jumladan, Oʻzbekiston Respublikasi Davlat soliq qoʻmitasining Yirik soliq toʻlovchilar boʻyicha hududlararo davlat soliq inspeksiyasi (keyingi oʻrinlarda Yirik soliq toʻlovchilar boʻyicha inspeksiya) hisobida turuvchi soliq toʻlovchilarning reyestri Oʻzbekiston Respublikasi Davlat soliq qoʻmitasining rasmiy veb-saytida joylashtiriladi. 4. Tovarlarni import qilishda, soliq toʻlovchilarga QQS toʻlash muddatini uzaytirish imkoniyati ushbu Nizom talablariga rioya qilingan taqdirda davlat bojxona xizmati organlari tomonidan beriladi. 5. Oʻzbekiston Respublikasi norezidentlaridan ishlar (xizmatlar)ni sotib olishda QQSni toʻlash boʻyicha majburiyat yuzaga kelgan taqdirda, QQS toʻlash muddatini uzaytirish imkoniyati ushbu Nizom talablariga rioya qilingan xolda davlat soliq xizmati organlari tomonidan beriladi. 6. Tovarlarni import qilishda QQS summasi bojxona toʻgʻrisidagi qonunchilik hujjatlariga, Oʻzbekiston Respublikasi norezidentlaridan ishlar (xizmatlar)ni sotib olishda esa — soliq toʻgʻrisidagi qonun hujjatlariga muvofiq aniqlanadi. 7. Tovarlar (ishlar, xizmatlar)ni import qilishda qoʻshilgan qiymat soligʻi toʻlovchilar uchun qoʻshilgan qiymat soligʻini toʻlash muddatini uzaytirish ushbu Nizomga 1-ilovada keltirilgan sxemaga muvofiq amalga oshiriladi. 8. Tovarlarni import qilishda soliq toʻlovchilarga QQS toʻlov muddatini uzaytirish imkoniyati davlat bojxona xizmati organining qarori bilan beriladi. 9. QQSni toʻlash muddatining uzaytirilishi bojxona deklaratsiyasi rasmiylashtirilgan kundan boshlab 120 kundan oshmasligi kerak. 10. QQSni toʻlash muddatini uzaytirish imkoniyatiga ega boʻlish uchun soliq toʻlovchi davlat bojxona xizmati organiga quyidagilarni taqdim etadi: QQS summasini toʻlash boʻyicha yozma majburiyatni oʻz ichiga olgan ushbu Nizomga 2-ilovaga muvofiq ariza; Oʻzbekiston Respublikasi Bojxona kodeksining 47-bobiga muvofiq QQS toʻlanishining taʼminlanishini tasdiqlovchi hujjat, Yirik soliq toʻlovchilar boʻyicha hududlararo davlat soliq inspeksiyasida hisobda turuvchi soliq toʻlovchilar, shuningdek, oxirgi oʻn ikki oy davomida qiymati 1 million AQSh dollaridan ortiq tayyor toʻqimachilik mahsulotlarini eksport qilgan, asosiy va yordamchi ishlab chiqarish uchun butlovchi buyumlar, xomashyo va materiallarni olib kirayotgan korxonalar bundan mustasno. 11. Davlat bojxona xizmati organi tomonidan QQSni toʻlash muddatini uzaytirish imkoniyatini berish yoki uni rad etish toʻgʻrisidagi qaror ushbu Nizomning 10-bandida belgilangan zarur hujjatlar taqdim etilgan kundan boshlab besh ish kuni mobaynida qabul qilinadi. Davlat bojxona xizmati organining qarorida QQSni toʻlash muddatini uzaytirish imkoniyati berilayotgan muddat, uzaytirish imkoniyati berilishi rad etilgan taqdirda esa — bir ish kuni ichida rad etish sabablari koʻrsatilgan holda qabul qilingan qaror toʻgʻrisida soliq toʻlovchini yozma ravishda xabardor qiladi. 12. Quyidagilar QQS toʻlov muddatini uzaytirish imkoniyatini berishni rad etish uchun asos hisoblanadi: ushbu Nizomning 10-bandida belgilangan talablarga rioya qilmaslik; QQSni toʻlash boʻyicha oldin taqdim etilgan uzaytirilgan toʻlov muddatini buzish holatlari mavjudligi. 13. QQSni toʻlash muddatini uzaytirish imkoniyatining berilgan har bir kuni uchun toʻlanadigan QQS summasidan Oʻzbekiston Respublikasi Markaziy banki tomonidan belgilangan, qayta moliyalashtirish stavkasining bir kun uchun qayta hisoblangan foizining ellik foizi miqdorida foizlar undiriladi. Oxirgi oʻn ikki oy davomida qiymati 1 million AQSh dollaridan ortiq tayyor toʻqimachilik mahsulotlarini eksport qilgan korxonalarga asosiy va yordamchi ishlab chiqarish uchun butlovchi buyumlar, xomashyo va materiallar olib kirishda bojxona toʻlovlarini toʻlash boʻyicha foiz hisoblanmagan holda toʻlovni kechiktirish (boʻlib-boʻlib toʻlash) imkoniyati beriladi. Bunda 120 kun ichida toʻlov muddati uzaytirilgan QQS summasi toʻlanmagan taqdirda, ushbu bandga muvofiq foizlar hisoblanishi toʻxtatiladi. 14. QQSni toʻlash boʻyicha taqdim etilgan uzaytirilgan toʻlov muddati davrida QQS toʻlovi soliq toʻlovchi tomonidan toʻlov muddatini uzaytirish imkoniyatining oxirgi kunidan kechiktirmay amalga oshiriladi. Toʻlov muddatini uzaytirish imkoniyati berilgan soliq toʻlovchi tomonidan QQS summasi oʻz vaqtida toʻlanmagan taqdirda, bojxona organlari qonunchilik hujjatlarida belgilangan tartibda QQS toʻlovi boʻyicha qarzdorlikning toʻliq miqdorini undirish choralarini koʻradilar. 15. Berilgan toʻlov muddatini uzaytirish davrida QQS summasining (yoki uning bir qismining) toʻlanishi soliq toʻlovchiga Oʻzbekiston Respublikasi Davlat budjetiga toʻlanadigan QQSni hisoblashda ushbu summani Oʻzbekiston Respublikasi Soliq kodeksiga muvofiq hisobga olish huquqini beradi. Toʻlov muddati uzaytirilgan davrda summa quyidagilar mavjud boʻlganda toʻlangan hisoblanadi va bojxona organi tomonidan hisobdan chiqariladi: tovarlar amalda eksport qilinganda; Oʻzbekiston Respublikasi Davlat soliq qoʻmitasi tomonidan QQSni toʻlash muddatini uzaytirish imkoniyati berilgan soliq toʻlovchida tovarlar eksporti munosabati bilan QQSning salbiy qoldigʻi mavjudligi toʻgʻrisida maʼlumotlar boʻlganda. 16. Soliq toʻlovchi tomonidan toʻlov muddati uzaytirilgan davrda QQS summasi oʻz vaqtida toʻlanmagan taqdirda, davlat bojxona xizmati organlari toʻlov muddati uzaytirilgan QQS summasi boʻyicha qarzlarni qonunchilik hujjatlarida belgilangan tartibda undirish choralarini koʻradilar. 17. Soliq toʻlovchi Oʻzbekiston Respublikasi norezidentlaridan ishlar (xizmatlar)ni sotib olishda QQSni toʻlash muddatini uzaytirish uchun davlat soliq xizmati organiga ushbu Nizomga 3-ilovaga muvofiq shaklda ariza taqdim etadi. QQSni toʻlash muddatini uzaytirish imkoniyatini berish toʻgʻrisidagi arizaga QQS summasi toʻlanishi taʼminlanishini tasdiqlovchi hujjat ilova qilinadi. Yirik soliq toʻlovchilar boʻyicha inspeksiyada hisobda turuvchi soliq toʻlovchilar bundan mustasno. Toʻlanishi taʼminlanganini tasdiqlovchi hujjatlarga QQSni toʻlash boʻyicha majburiyatlar summasidan kam boʻlmagan garov bilan taʼminlangan mol-mulk va bank kafolati kiradi. 18. Davlat soliq xizmati organi ushbu Nizomning 17-bandida belgilangan zarur hujjatlar taqdim qilingan kundan boshlab 5 ish kuni mobaynida toʻlov muddatini uzaytirish imkoniyatini berish yoki uni rad etish toʻgʻrisida qaror qabul qiladi. 19. Quyidagilar QQS toʻlov muddatini uzaytirish imkoniyatini berishni rad etish uchun asos hisoblanadi: ushbu Nizomning 17-bandida belgilangan talablarga rioya qilmaslik; soliq va moliyaviy hisobotlarni taqdim qilish hamda soliqlar va yigʻimlarni toʻlash muddatlarining ariza berilgan sanadan oldingi 12 oy mobaynida buzilganligi. 20. Toʻlov muddatini uzaytirish imkoniyati berishni rad etish toʻgʻrisida qaror qabul qilingan taqdirda, davlat soliq xizmati organi bir ish kuni mobaynida soliq toʻlovchini rad etish sabablarini koʻrsatgan holda qabul qilingan qaror toʻgʻrisida yozma ravishda xabardor qiladi. 21. Norezidentlardan olingan ishlar (xizmatlar) boʻyicha QQSni toʻlash muddatini uzaytirish imkoniyatini berish toʻgʻrisida qaror qabul qilingan taqdirda, soliq toʻlovchi QQS summasini ushbu summa haqiqatda toʻlangan hisobot davrigacha hisobga olishga haqli emas. Toʻlov muddati uzaytirilgan summa soliq hisobotida alohida koʻrsatiladi. 22. Norezidentlardan olingan ishlar (xizmatlar) boʻyicha QQS ni toʻlash muddatini uzaytirish imkoniyati 120 kun muddatgacha beriladi. 23. QQSni toʻlash muddatini uzaytirish imkoniyati berilgan har bir kun uchun toʻlanadigan QQS summasidan Oʻzbekiston Respublikasi Markaziy banki tomonidan belgilangan qayta moliyalashtirish stavkasining bir kun uchun qayta hisoblangan foizining ellik foizi miqdorida foizlar undiriladi. Bunda 120 kun ichida toʻlov muddati uzaytirilgan QQS summasi toʻlanmagan taqdirda, ushbu bandga muvofiq foizlar hisoblanishi toʻxtatiladi. 24. QQSni toʻlash boʻyicha taqdim etilgan uzaytirilgan toʻlov muddati davrida QQS toʻlovi soliq toʻlovchi tomonidan muddatni uzaytirish imkoniyati berilgan oxirgi kuni tugashidan kechiktirmay toʻlanadi. Toʻlov muddatini uzaytirish imkoniyati berilgan soliq toʻlovchi tomonidan QQS summasi oʻz vaqtida toʻlanmagan taqdirda, soliq xizmati organlari qonunchilik hujjatlarida belgilangan tartibda QQS toʻlovi boʻyicha qarzdorlikni toʻliq miqdorini undirish choralarini koʻradilar. 25. Soliq toʻlovchilar ushbu Nizom talablariga rioya qilinishi uchun qonunchilik hujjatlarida belgilangan tartibda javob beradilar. Bosqichlar Subyektlar Tadbirlar Muddatlar 1 -bosqich Qoʻshilgan qiymat soligʻi toʻlovchilar Tovarlarni import qilishda qoʻshilgan qiymat soligʻini toʻlash muddatini uzaytirish imkoniyatiga ega boʻlish uchun davlat bojxona xizmati organlariga ariza (qogʻoz yoki elektron shaklda) hamda QQS toʻlanishi taʼminlanishini tasdiqlovchi hujjatni topshiradilar. Norezidentlardan ish (xizmat)larni sotib olganda qoʻshilgan qiymat soligʻini toʻlash muddatini uzaytirish imkoniyatiga ega boʻlish uchun davlat soliq xizmati organlariga ariza (qogʻoz yoki elektron shaklda) topshiradilar. Zarur boʻlganda 2-bosqich Bojxona va soliq xizmati organlari Ariza va unga ilova qilingan hujjatlar Nizom talablariga muvofiqligini koʻrib chiqadilar. Besh ish kuni mobaynida 3-bosqich Bojxona va (yoki) soliq xizmati organlari 1. Taqdim etilgan hujjatlar Nizom talablariga muvofiq boʻlganda davlat bojxona (tovarlarni import qilishda) yoki soliq (norezidentlardan ishlar, xizmatlarni sotib olishda) xizmati organlari tomonidan qoʻshilgan qiymat so�igʻini toʻlash muddatini uzaytirish imkoniyatini berish yoki uni rad etish toʻgʻrisida qaror qabul qilinadi. Besh ish kuni mobaynida 2. Toʻlov muddatini uzaytirish imkoniyatining berilishi rad etilgap taqdirda, ariza beruvchiga rad etish sabablari koʻrsatilgan holda yozma ravishda xabar beradilar. 3. Toʻlov muddatiny uzaytirish imkoniyati berilgan takdirda, uning summasi va tugash muddati koʻrsatiladi. Bir ish kuni mobaynida